Advokatlik guvohnomasini berish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining “Davlat xizmatlari ko‘rsatish milliy tizimini yanada kompleks rivojlantirish choralari haqida” 2019-yil 15-fevraldagi PQ-4193-son qarori ijrosi yuzasidan Vazirlar Mahkamasi qaror qiladi:
 1. Advokatlik guvohnomasini berish tartibi to‘g‘risida nizom ilovaga muvofiq tasdiqlansin.
 2. O‘zbekiston Respublikasi Adliya vazirligi manfaatdor vazirlik va idoralar bilan birgalikda bir oy muddatda o‘zlari qabul qilgan normativ-huquqiy hujjatlarni ushbu qarorga muvofiqlashtirsin.
 3. Mazkur qarorning ijrosini nazorat qilish O‘zbekiston Respublikasi adliya vaziri R.K. Davletov zimmasiga yuklansin. 
 1. Mazkur Nizom advokatlik guvohnomasini berish tartibini belgilaydi.
 2. Advokatlik guvohnomasi advokat maqomini tasdiqlovchi hujjat hisoblanadi.
 3. Advokat advokatlik faoliyatini amalga oshiradigan advokatlik tuzilmasi davlat ro‘yxatidan o‘tkazilgan (hisobga olingan) joyda Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari (keyingi o‘rinlarda hududiy adliya organlari deb ataladi) tomonidan advokatlik guvohnomasi beriladi.
 Advokatlik guvohnomasi O‘zbekiston Respublikasining butun hududida amal qiladi va uning amal qilish muddati cheklanmaydi.
 4. Advokatlik guvohnomasi mazkur Nizomning 1-ilovasiga muvofiq shaklda beriladi.
 5. Advokatlik guvohnomasini berish ushbu Nizomga 2-ilovaga muvofiq sxema bo‘yicha amalga oshiriladi.
 6. Advokatlik guvohnomasi (keyingi o‘rinlarda guvohnoma deb ataladi) “Advokatura to‘g‘risida”gi O‘zbekiston Respublikasi Qonunining 31-moddasiga muvofiq advokat maqomiga ega bo‘lishga talabgor bo‘lgan shaxsga (keyingi o‘rinlarda talabgor deb ataladi) advokatlik tuzilmasi ro‘yxatdan o‘tkazilgan yoki talabgorning faoliyat ko‘rsatayotgan advokatlik tuzilmasiga kirganligini tasdiqlovchi hujjatlar hududiy adliya organi tomonidan olingan paytdan e’tiboran uch ish kuni ichida beriladi.
 7. Talabgor unga advokatlik guvohnomasi berilgan kundan e’tiboran advokat maqomini oladi, bu hol hududiy adliya organi rahbarining advokat maqomini va advokatlik guvohnomasini berish to‘g‘risidagi buyrug‘i bilan rasmiylashtiriladi.
 Bu haqda hududiy adliya organi uch kunlik muddatda berilgan guvohnomaning rekvizitlarini ko‘rsatgan holda O‘zbekiston Respublikasi Advokatlar palatasining tegishli hududiy boshqarmasini (keyingi o‘rinlarda hududiy boshqarma deb ataladi) yozma ravishda xabardor qiladi. Shunday xabarnoma olingan paytdan e’tiboran advokat O‘zbekiston Respublikasi Advokatlar palatasining a’zosi bo‘ladi.
 Advokat advokatlik tuzilmasini tashkil qilgan yoki boshqa advokatlik tuzilmasiga kirgan holda, ushbu advokatlik tuzilmasi ro‘yxatdan o‘tkazilgan (hisobga olingan) joydagi hududiy adliya organi tomonidan unga yangi guvohnoma beriladi.
 8. Advokatlik byurosi, advokatlik firmasi yoxud advokatlar hay’atini tashkil qilgan talabgor va (yoki) advokat hududiy adliya organi tomonidan advokatlik tuzilmalarining ro‘yxatdan o‘tkazilganligi to‘g‘risida guvohnoma berilgan kunning ertasidan kechiktirmay ana shu hududiy adliya organiga so‘nggi 12 oy mobaynida qilingan 3 x 4 sm o‘lchamida rangli fotosuratidan 2 donadan taqdim etadi. 
 Advokatlik firmasi, advokatlar hay’ati, hududiy boshqarma talabgor va (yoki) advokat tegishli advokatlik tuzilmasiga (advokatlik firmasi, advokatlar hay’ati, yuridik maslahatxona) kirgan kunning ertasidan kechiktirmay tashkilotning muhri bilan tasdiqlangan ishga qabul qilish to‘g‘risidagi buyruqning, advokatlik faoliyati bilan shug‘ullanish huquqini beruvchi litsenziyaning nusxasini, so‘nggi 12 oy mobaynida qilingan 3 x 4 sm o‘lchamdagi rangli fotosuratdan 2 donadan, shuningdek malaka komissiyasining talabgor tomonidan advokat qasamyodini qabul qilganligini tasdiqlash to‘g‘risidagi qarorining nusxasini hududiy adliya organiga taqdim etadi.
 Guvohnomani rasmiylashtirish va berish hududiy adliya organi tomonidan ikki kunlik muddatda amalga oshiriladi. Guvohnoma hududiy adliya organining rahbari tomonidan imzolanadi.
 9. Guvohnomaning raqami mazkur Nizomning 12-bandida nazarda tutilgan tartibda rasmiylashtirilgan guvohnomalar berishni hisobga olish daftaridagi tartib raqamiga mos bo‘ladi.
 10. Guvohnomaning ichki tomoni kompyuter texnikasi yordamida to‘ldiriladi.
 11. Lozim tarzda rasmiylashtirilmagan, dog‘ tushirilgan va yozuvlari o‘chirilgan guvohnomalar haqiqiy emas deb hisoblanadi.
 12. Guvohnomalar blankalarining kirimi va chiqimi mazkur Nizomning 3-ilovasiga muvofiq shakllarda hisobga olish daftarlarida qayd etiladi. 
 Hisobga olish daftarlari tikilgan, ularning varaqlari raqamlangan, hududiy adliya organining rahbari imzosi va muhri bilan tasdiqlangan bo‘lishi hamda yonmaydigan yoki maxsus jihozlangan shkaflarda saqlanishi kerak.
 Rasmiylashtirilgan advokatlik guvohnomalarini berishni hisobga olish daftari mazkur Nizomning 4-ilovasiga muvofiq elektron shaklda yuritiladi. Bunda rasmiylashtirilgan advokatlik guvohnomalarini berishni hisobga olish daftaridagi tegishli buyruqlarning rekvizitlarida buyruqning sanasi va raqami ko‘rsatilishi kerak.
 13. Guvohnoma talabgor yoki advokat tomonidan shaxsini tasdiqlovchi hujjat (O‘zbekiston Respublikasining fuqarolik pasporti) ko‘rsatilganidan keyin shaxsan o‘ziga beriladi.
 Agar advokatga boshqa advokatlik tuzilmasi tuzganligi yoki advokatlik tuzilmasiga kirganligi munosabati bilan yangi guvohnoma berilayotgan bo‘lsa, u o‘ziga yangi guvohnoma berilgan paytdan e’tiboran amal qilishi tugatilgan deb hisoblanadigan avval unga berilgan guvohnomani hududiy adliya organiga qaytarishi kerak. Agar advokat qaytargan guvohnoma avval boshqa hududiy adliya organi tomonidan berilgan bo‘lsa, hududiy adliya organi bu guvohnomani yangi guvohnomaning rekvizitlarini ko‘rsatgan holda tegishli hududiy adliya organiga yuboradi.
 Guvohnoma berilayotganda guvohnomaning qay darajada to‘g‘ri to‘ldirilganligi talabgor yoki advokatning shaxsini tasdiqlovchi hujjat (O‘zbekiston Respublikasining fuqarolik pasporti) dagi ma’lumotlar bilan solishtiriladi. Guvohnoma talabgor yoki advokatga guvohnoma olganligi to‘g‘risida tilxat orqali beriladi. 
 14. Advokatning ixtisosligi o‘zgarganda, advokatlik faoliyati bilan shug‘ullanish huquqini beruvchi litsenziya (keyingi o‘rinlarda litsenziya deb ataladi) qayta rasmiylashtirilganda yoki dublikati berilganda advokat litsenziyani (litsenziya dublikatini) olgan kundan e’tiboran uch kunlik muddat ichida guvohnoma bergan hududiy adliya organiga litsenziyaning (litsenziya dublikatining) nusxasini va so‘nggi 12 oy mobaynida tushgan 3 x 4 sm o‘lchamdagi rangli fotosuratidan 2 donasini ilova qilgan holda yangi guvohnoma berish to‘g‘risida ariza taqdim etishi shart.
 Yangi guvohnomani berish hududiy adliya organi tomonidan ikki kunlik muddat ichida amalga oshiriladi. Bunda advokat yangi guvohnomani olgan paytidan e’tiboran amal qilishi tugatilgan deb hisoblangan avvalgi guvohnomani qaytarishi kerak.
 Yangi guvohnoma berilgunga qadar, advokat advokatlik faoliyatini avval berilgan guvohnoma asosida amalga oshiradi. 
 Advokatlik faoliyatini mazkur bandning birinchi xatboshisi talablarini buzgan holda amalga oshirish qonunchilik hujjatlariga muvofiq advokatning javobgarligiga sabab bo‘ladi. 
 15. Advokatning arizasiga binoan yo‘qotilgan yoki yaroqsiz holga kelgan guvohnoma o‘rniga yangi guvohnoma berilishi mumkin. 
 Yo‘qotilgan yoki yaroqsiz holga kelgan guvohnoma o‘rniga yangi guvohnoma olish uchun advokat guvohnoma bergan hududiy adliya organiga guvohnomaning yo‘qotilganligi yoki yaroqsiz holga kelganligi holatlarini ko‘rsatgan holda yangi guvohnoma berish to‘g‘risida ariza taqdim etadi.
 Guvohnoma yo‘qotilganligi munosabati bilan yangi guvohnoma berish to‘g‘risidagi arizaga ommaviy axborot vositalarida guvohnoma yo‘qotilganligi va u haqiqiy emas deb topilishi haqida xabar e’lon qilinganligini tasdiqlovchi hujjat ilova qilinadi. Guvohnoma yaroqsiz holga kelganligi tufayli yangi guvohnoma berish to‘g‘risidagi arizaga yaroqsiz holga kelgan guvohnoma ilova qilinadi. 
 Yo‘qotilgan guvohnoma advokat tomonidan ommaviy axborot vositalarida xabar e’lon qilingan kundan e’tiboran haqiqiy emas deb topiladi. Bu haqda hududiy adliya organi sud-tergov organlariga ma’lum qiladi. 
 Hududiy adliya organi guvohnoma yo‘qotilganligi yoki yaroqsiz holga kelganligi fakti bo‘yicha zarur bo‘lganda, tegishli hududiy boshqarmani jalb qilib, tekshiruv o‘tkazadi, uning natijalari bo‘yicha advokat intizomiy javobgarlikka tortilishi mumkin. Ko‘rsatilgan tekshiruv natijalariga qarab, advokat maqomini to‘xtatib turish va tugatish uchun asoslar mavjud bo‘lmagan taqdirda, yangi guvohnoma beriladi. 
 Yangi guvohnoma berilgan kundan e’tiboran yaroqsiz holga kelgan guvohnomaning amal qilishi tugatilgan deb hisoblanadi.
 16. Mazkur Nizomda nazarda tutilgan hollarda yangi guvohnoma berish hududiy adliya organi rahbarining buyrug‘i bilan rasmiylashtiriladi. Hududiy adliya organi yangi guvohnoma berilganligi to‘g‘risida uch kunlik muddat ichida berilgan guvohnomaning rekvizitlarini ko‘rsatgan holda tegishli hududiy boshqarmani yozma shaklda xabardor qiladi.
 17. Advokat advokatlik tuzilmasidan chiqqanida (advokat bilan mehnat shartnomasi (kontrakt) bekor qilinganda) tegishli advokatlik byurosi, advokatlik firmasi, advokatlar hay’ati va hududiy boshqarma bu haqda shu kunning ertasidan kechiktirmay guvohnoma bergan hududiy adliya organiga ma’lum qilishi kerak. 
 Agar advokatlik tuzilmasidan chiqish advokatlik faoliyatini davom ettirish uchun advokatlik tuzilmasi tashkil etish yoki boshqa advokatlik tuzilmasiga kirish bilan bog‘liq bo‘lmasa, advokat chiqayotgan tegishli advokatlik tuzilmasi yoki hududiy boshqarmaning rahbari hududiy adliya organining ko‘rsatmasiga binoan advokatdan guvohnomani olib qo‘yishi va guvohnoma olib qo‘yilgan kunning ertasidan kechiktirmay uni hududiy adliya organiga qaytarishi, ayni bir vaqtda mehnat shartnomasi (kontrakt) bekor qilinganligi to‘g‘risidagi buyruqdan nusxa taqdim etishi kerak.
 18. Advokat maqomini to‘xtatib turish “Advokatura to‘g‘risida”gi O‘zbekiston Respublikasi Qonunida nazarda tutilgan hollarda malaka komissiyasi qarori bilan amalga oshiriladi.
 Ushbu qaror asosida tegishli hududiy adliya organi rahbarining advokat maqomini to‘xtatib turish to‘g‘risidagi buyrug‘i rasmiylashtiriladi, bu esa, guvohnomaning amal qilishini to‘xtatib turishga olib keladi.
 Agar advokat maqomini to‘xtatib turish litsenziya amal qilishini to‘xtatib turish oqibati bo‘lsa, buyruqda bir vaqtning o‘zida litsenziyaning amal qilishini va advokat maqomini to‘xtatib turish ko‘rsatiladi. Malaka komissiyasining advokatlik maqomini to‘xtatib turish haqidagi qarori qabul qilingan kundan e’tiboran advokat maqomi to‘xtatilgan hisoblanadi.
 Hududiy adliya organi uch kunlik muddat ichida advokatning guvohnomasini olib qo‘yadi, bundan advokat bedarak yo‘qolgan deb topilgan hol mustasno, va tegishli hududiy boshqarmaga advokat maqomi to‘xtatilganligi yoki tugatilganligi haqida xabar beradi. 
 19. “Advokatura to‘g‘risida”gi O‘zbekiston Respublikasi Qonunining 131-moddasiga muvofiq advokat maqomi to‘xtatib turilgan shaxs advokat maqomini to‘xtatib turish uchun asos bo‘lgan hollar tugatilganidan keyin uch oy ichida advokatlik faoliyatiga kirishishi kerak. 
 Advokat maqomi to‘xtatib turilgan shaxs mazkur bandning birinchi xatboshisida ko‘rsatilgan muddat o‘tishiga kamida o‘n kun oldin tegishli malaka komissiyasiga advokat maqomini tiklash to‘g‘risidagi ariza bilan murojaat qiladi.
 Arizaga advokat maqomini to‘xtatib turish uchun asos bo‘lgan holatlar bartaraf etilganligini tasdiqlovchi hujjatlar ilova qilinadi. Malaka komissiyasi ko‘rsatilgan muddatda arizani ko‘rib chiqadi va tegishli qaror qabul qiladi.
 Malaka komissiyasining advokat maqomini tiklash haqidagi qarori asosida hududiy adliya organi rahbarining advokat maqomini tiklash va guvohnomani qaytarish to‘g‘risidagi buyrug‘i rasmiylashtiriladi.
 20. Advokat maqomi “Advokatura to‘g‘risida”gi O‘zbekiston Respublikasining Qonunida nazarda tutilgan hollarda litsenziyaning amal qilishini tugatilishi munosabati bilan tugatiladi. Advokat maqomini tugatish to‘g‘risida hududiy adliya organi rahbarining buyrug‘i rasmiylashtiriladi.
 21. Hududiy adliya organi tegishli buyruqni chiqargan sana guvohnoma berilgan, uning amal qilishi to‘xtatib turilgan va tugatilgan sana hisoblanadi. 
 22. Amal qilishi tugatilgan guvohnomalar, shuningdek mazkur Nizomda nazarda tutilgan hollarda o‘rniga yangi guvohnomalar berilgan guvohnomalar hududiy adliya organlari tomonidan yo‘q qilinishi va bu haqda dalolatnoma tuzilishi kerak. Mazkur Nizomning 10-bandida nazarda tutilgan guvohnomalar ham shunday tartibda yo‘q qilinadi.
 23. Hududiy adliya organlari advokat maqomi to‘xtatib turilganligi, tiklanganligi va tugatilganligi to‘g‘risidagi xabarni ommaviy axborot vositalarida e’lon qiladilar. 
 O‘zbekiston Respublikasi Soliq kodeksining 84-moddasiga muvofiq advokatga guvohnoma bergan hududiy adliya organlari guvohnoma berilgan faktlar haqida tegishli davlat soliq xizmati organlariga, shuningdek, mazkur guvohnomaning amal qilishi to‘xtatib turilganligi yoki tugatilganligi to‘g‘risida ma’lumot berishi shart.
 24. Advokat maqomi bilan bog‘liq ma’lumotlar hududiy adliya organlari tomonidan advokatlarning davlat reyestrlariga kiritiladi.
 Advokatlarning davlat reyestrlarini yuritish tartibi O‘zbekiston Respublikasi Adliya vazirligi tomonidan belgilanadi.
 25. Advokat guvohnoma saqlanishi uchun shaxsan javobgardir. Guvohnomani boshqa shaxslarga berish taqiqlanadi.
 26. Mazkur Nizom talablarini buzganlikda aybdor bo‘lgan shaxslar qonunchilik hujjatlariga muvofiq javobgarlikka tortiladilar.